Virallinen lehti nro C 142 , 21/05/1999 s. 0057



KIRJALLINEN KYSYMYS E-2917/98 esittäjä(t): Jean Baggioni (UPE) neuvostolle (2. lokakuuta 1998) Aihe: Saaristoalueet ja unionin aluepolitiikan uudistus Voisiko neuvosto kertoa, toivooko se: - että unionin aluepolitiikassa, jonka uudistamisesta parhaillaan keskustellaan, otetaan yksiselitteisellä tavalla huomioon saaristoalueita koskevat muutokset, jotka Amsterdamin konferenssissa tehtiin sopimukseen Euroopan unionista (130 a artikla ja julistus nro 30) - ja että komissio pitää näitä uusia määräyksiä oikeusperustana politiikalle, johon sisältyy se, että yhteisön lainsäädännössä otetaan huomioon saaristoasemaan liittyvät pysyvät hankaluudet sekä erityistoimenpiteet, joiden tarkoituksena on "integroida saarialueet sisämarkkinoihin tasavertaisin ehdoin", kuten Euroopan parlamentti pyysi 28. toukokuuta antamassaan päätöslauselmassa (A4-0118/98)? Vastaus (18.-19. tammikuuta 1999) 1. Neuvosto on täysin tietoinen taloudellisen ja sosiaalisen yhteenkuuluvuuden erittäin suuresta merkityksestä yhtenä neuvoston politiikkojen tärkeimmistä tekijöistä edistettäessä koko yhteisön sopusointuista kehitystä ja pyrittäessä vähentämään alueiden välisiä kehityseroja sekä muita heikommassa asemassa olevien alueiden tai saarien jälkeenjääneisyyttä. Kuten parlamentin jäsen aivan oikein huomauttaa, tämä periaate sisällytettiin parhaillaan ratifioitavana olevalla Amsterdamin sopimuksella muutettuun EY:n perustamissopimuksen 130 a artiklaan sekä sopimukseen liitettyyn saaristoalueita koskevaan julistukseen. 2. Neuvosto haluaa kuitenkin kiinnittää huomion siihen, että ottaen huomioon näiden määräysten koko soveltamisalan ja sen, että yhteisön lainsäädännössä on otettava huomioon saaristoasemaan liittyvät rakenteelliset puutteet silloin, kun se on perusteltua, näiden alueiden integroimiseksi sisämarkkinoihin oikeudenmukaisin edellytyksin kyseisen julistuksen mukaisesti, näiden tavoitteiden saavuttamiseksi mahdollista käyttää useita eri politiikan välineitä. Näihin välineisiin kuuluu neuvostossa parhaillaan käsiteltävänä oleva rakennerahastojen uudistus. 3. Yksi uudistuksen tärkeimmistä osista on ensisijaisten tavoitteiden määrän vähentäminen kolmeen. Komissio ehdottaa, että tavoitteeseen 1 sisällytettäisiin Eurostatin luokituksen mukaisesti NUTS II -tason alueet, jotka ovat jääneet kehityksessä jälkeen ja joiden BKT asukasta kohden on ostovoimayksikköinä mitattuna alle 75 prosenttia yhteisön keskiarvosta. Komissio on myös ehdottanut sisällytettäväksi erityisen syrjäiset alueet (Ranskan merentakaiset departementit, Azorit, Kanariansaaret ja Madeira) sekä tietyt tällä hetkellä tavoitteen 6 mukaiseen tukeen oikeutetut alueet Suomessa ja Ruotsissa. 4. Komission ehdotuksessa saaria ei oteta huomioon sellaisenaan, mutta vaikka siinä ei esitetäkään mitään uutta voimassa olevien, rakennerahastoja koskevien säännösten suhteen, siinä kuitenkin otetaan huomioon unionin syrjäisimpiin alueisiin tai NUTS II -tason alueisiin kuuluvat saaristoalueet, jotka täyttävät alle 75 %:n BKT-vaatimuksen. Saarille, jotka eivät ole oikeutettuja tavoitteen 1 mukaiseen tukeen, voitaisiin myös myöntää tavoitteiden 2 (taloudellisia ja sosiaalisia uudistuksia toteuttavat alueet) ja 3 (inhimillisten voimavarojen kehittäminen) mukaisia rakennemäärärahoja. 5. Neuvosto ei ole vielä päässyt sopimukseen ehdotusta koskevasta yhteisestä kannasta. 6. Kysymyksen toisen kohdan osalta neuvosto katsoo, että komissio pystyisi vastaamaan siihen paremmin.